
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
1.	pozdravlja činjenicu da je Revizorski sud utvrdio da su transakcije na kojima se temelji godišnja računovodstvena dokumentacija Agencije Europske unije za temeljna prava (FRA) za financijsku godinu 2022. zakonite i pravilne u svim značajnim aspektima; prima na znanje opažanje Revizorskog suda o opetovanim visokim stopama prijenosa povezanih s operativnim aktivnostima u iznosu od 6,4 milijuna EUR (26 %) dostupnih odobrenih sredstava za preuzimanje obveza za 2022. g. u 2023. g; ističe opažanje Revizorskog suda da su opetovano visoke stope prijenosa u suprotnosti su s proračunskim načelom jedne godine i upućuju na strukturne probleme u izvršenju proračuna i ciklusu provedbe; prima na znanje odgovor Agencije u kojem se navodi da poseban okvir u kojem ona radi otežava preuzimanje operativnih rashoda ranije u godini te da je teško u potpunosti izbjeći prijenose; naglašava da Agencija održava dobro izvršenje proračuna s realizacijom većom od 99 % u posljednjih deset godina;
2.	sa zadovoljstvom prima na znanje pomoć Agencije u utvrđivanju trendova u području borbe protiv diskriminacije, umjetne inteligencije i njezina doprinosa boljoj izradi i provedbi zakonodavstva pružanjem zakonodavnih i političkih savjeta o pitanjima kao što su prava djece, prava žrtava, borba protiv terorizma, zaštita podataka, borba protiv rasizma, antisemitizam, etničke manjine, LGBTIQ osobe i ostale ranjive skupine; 
3.	prima na znanje brzu reakciju Agencije na rusku invaziju na Ukrajinu, uključujući činjenicu da je jedna od prvih agencija EU-a na granici, da prati situaciju, priprema izvješće, dva biltena i internetsku anketu; pozdravlja pravodoban odgovor Agencije na nova pitanja temeljnih prava, kao što su njezine opće smjernice u izvješću „Uspostava neovisnih nacionalnih mehanizama za praćenje poštovanja temeljnih prava na vanjskim granicama EU-a”; te pružanje pomoći državama članicama EU-a u uspostavi ili jačanju nacionalnih mehanizama država za nadziranje poštovanja temeljnih prava, osiguranje zaštitnih mjera kako bi se zajamčila neovisnost mehanizma; podsjeća da se prema međunarodnom pravu sa svim izbjeglicama mora postupati bez diskriminiranja;
4.	pozdravlja stalne inicijative Agencije za poticanje sinergija među agencijama EU-a i njezinu koordinacijsku ulogu u nizu inicijativa s mrežom agencija za pravosuđe i unutarnje poslove, među ostalim u području zaštite podataka i rodno uvjetovanog nasilja; sa zadovoljstvom pozdravlja blisku suradnju s Agencijom za europsku graničnu i obalnu stražu (Frontex), odnosno supredsjedanje savjetodavnim forumom Frontexa i sudjelovanje kao stručnjak za temeljna prava na sastancima Upravnog odbora Frontexa; pozdravlja održavanje tečajeva osposobljavanja za Agenciju Europske unije za osposobljavanje u području izvršavanja zakonodavstva (CEPOL), Frontex i Agenciju Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) o temeljnim pravima i upotrebi informacijskih sustava u području granica i sigurnosti; cijeni suradnju s Agencijom Europske unije za suradnju tijela za izvršavanje zakonodavstva (Europol) u području sigurnosti; pozdravlja suradnju s Europskim institutom za ravnopravnost spolova u pripremi za terenski rad na Istraživanju o nasilju nad ženama II;
5.	sa zadovoljstvom primjećuje da je Agencija uvelike premašila svoje ključne ciljeve pokazatelja uspješnosti i zadržala visoku razinu zadovoljstva dionika; pozdravlja činjenicu da je Agencija 2022. g. objavila 28 publikacija, 3062 rezultata istraživanja, 342 pisana ili usmena doprinosa, te da je organizirala ili suorganizirala 134 sastanka i događanja i da je u medijima spomenuta 4319 puta; sa zadovoljstvom primjećuje povećani angažman na društvenim mrežama 2022.;
6.	pozdravlja visoku razinu zadovoljstva dionika njezinim aktivnostima za promicanje suradnje putem Platforme za temeljna prava 2022.; cijeni činjenicu da je Agencija organizirala niz događanja, uključujući četvrti dijalog o temeljnim pravima s mladima, kao i druge radionice i internetske seminare kako bi promicala prava, vrijednosti i slobode; 
7.	prepoznaje ulogu Agencije u osnaživanju nacionalne infrastrukture za ljudska prava suradnjom i stvaranjem sinergija s institucijama za ljudska prava i partnerstvom s institucijama civilnog društva; primjećuje njezino kontinuirano pružanje smjernica u području azila i migracija te redovite preglede o pitanjima temeljnih prava povezanih s migracijama koje pruža državama članicama; pozdravlja ulogu Agencije u poticanju diskursa koji se temelji na ljudskim pravima razvojem učinkovite komunikacije, sudjelovanjem u razvoju novih digitalnih aplikacija i alata te okupljanjem aktera u području ljudskih prava radi promicanja europskih vrijednosti i sloboda; 

